Әммә шуныһы бар – ололар менән аралашыу еңел түгел һәм һәр кемдең дә түҙемлеге етмәй. “Мин үҙем байтаҡтан инде пенсияла, әсәйем, ҡәйнәм, 87 йәшлек күрше ҡарсыҡ менән аралашырға тура килә, – ти икенсе бер танышым. – Ҡайһы саҡ, һүҙҙәрен бүлдереп, тиҙерәк ситкә китке килә, сөнки уларҙың бер үк нәмәне ҡабатлаған бөткөһөҙ хәбәрен тыңлап тороуы ауыр. Етмәһә, улар тыңларға яратмай, үҙҙәрен тыңлауҙы ғына талап итә. Элекке тормоштан миҫалдарын йәки ҡайһы ерҙәре ауыртҡанын миллион тапҡыр ишеткәнмен бит инде. Миңә һүҙ ҡыҫтырырға форсат тейһә лә, һөйләгән хәбәрем һәм хатта мин күтәргән тема уларға ҡыҙыҡ түгел шул...”